Gandia resoldrà la pròxima setmana el contracte d'explotació del CE Roís de Corella
05 octubre 2018

## Gandia resoldrà la pròxima setmana el contracte d'explotació del CE Roís de Corella05 octubre 2018Última actualització: 14 juliol 2025

![](../gestion/img/_AO_6950-copia.jpg)  
  

La regidora delegada d'Esports, Lydia Morant i la presidenta de la Junta de Districte del barri de Roís de Corella, Liduvina Gil, han comparegut per informar de totes les mesures que el govern de Gandia posarà en marxa per tal de resoldre el contracte de concessió del Centre Esportiu Roís de Corella després dels reiterats incompliments realitzats per part de l'empresa adjudicatària que van derivar ahir en tall del subministrament elèctric.  
  
En primer lloc, **Lydia Morant** ha informat que fa mesos que es van iniciar els tràmits de valoració d'informes per a la resolució del contracte a causa de l'incompliment per part del concessionari en el pagament del cànon i que va derivar en un procés per la via administrativa per posteriorment convertir-se en executiva.  
D'aquesta manera, la pròxima setmana se signarà el Decret de resolució de l'adjudicació. "_El contractista era coneixedor de les mesures que estàvem prenent i s'ha comprovat que tampoc havia fet efectius els pagaments de la llum del centre que van derivar en el tall del subministrament". "En previsió d'aquesta situació, des de l'Ajuntament ja estàvem treballant en vies alternatives per a la gestió del centre. Vam crear una comissió d'estudi per avaluar la situació, un organisme que s'ha estat reunint i on s'ha decidit d'acord amb tots els informes corresponents i de l'assessoria jurídica, que serà el consistori el que gestione directament l'espai i la piscina durant l'estiu, a excepció de la cafeteria que es traurà a concessió_".  
  
Respecte als usuaris que han abonat quotes i no tenen el servei, Morant ha informat que tenen dret a sol·licitar la devolució dels diners. En aquest cas, a partir del pròxim dia 15, les persones interessades podran acudir a les oficines del Servei d'Esports on se'ls facilitarà la documentació necessària per a sol·licitar la devolució dels diners.  
Una altra de les opcions que tindran els usuaris del gimnàs serà que puguen acudir al Centre Esportiu del Grau on disposaran de 30 dies d'ús gratuït de les instal·lacions sempre que abonen un mes més d'ús.  
  
En el cas dels treballadors, la regidora d'Esports ha explicat que s'ha sol·licitat de manera reiterada a l'empresa adjudicatària la situació contractual dels treballadors perquè siga el gabinet jurídic el que aconselle les mesures a prendre.  
  
Sobre l'ús que es donarà al centre, **Liduvina Gil** ha explicat que "f_a mesos que estem pensant com retornar la gestió pública a l'espai i s'ha decidit que el centre passarà a albergar activitats per al barri. D'una banda, es desenvoluparan algunes iniciatives que actualment es realitzen al Centre de persones majors de Roís de Corella a més d'incorporar noves activitats_".  
A més, està previst que les oficines del Centre Social de Roís de Corella i les activitats que allí es realitzen es traslladen a l'edifici, de manera que el consistori s'estalviarà el lloguer que actualment s'està abonant de forma mensual.  
  
"_Recuperem l'espai per a albergar qualsevol de les activitats de tot tipus que es desenvolupen al barri. És una bona notícia per a la gent gran_" va declarar la presidenta de la Junta de Districte qui ha afegit que "_adequarem les fórmules necessàries per a posar en marxa el centre com més aviat millor i requerirem a l'adjudicatari totes les despeses que deriven en les vies que siguen necessàries_".